การใช้งานวิกิ

เนื้อหาในหน้าบทความนี้เป็นแนวทางการเริ่มใช้งานวิกิเบื้องต้น เหมาะสำหรับผู้ที่ต้องการศึกษาเรื่องการแก้ไขข้อมูลในวิกิที่มี Fandom เป็นผู้ให้บริการ

## การสมัครลงทะเบียน

→อ่านเพิ่มเติม Help:Create an account

การสมัครลงทะเบียนทำได้โดยการกดที่มุมด้านบนขวาของหน้าจอ และกดปุ่ม "Register"

การสมัครลงทะเบียนทำให้สามารถสร้างหรือแก้ไขวิกิได้ทุกแห่งที่มี Fandom เป็นผู้ให้บริการ รวมทั้ง มีสิทธิประโยชน์อื่น เช่น การติดตามผลหลังจากการแก้ไข การสร้างหน้าผู้ใช้ของตนเอง และมีช่องทางติดต่อสื่อสารกับผู้อื่น (Message Wall) ตั้งค่าการใช้งาน เขียนสคริปต์ หรือสไตล์ชีทของตนเองได้ อัปโหลดไฟล์รูปภาพ วิดีโอได้ และข้อดีอีกประการ คือ เวลาเปิดอ่านหน้าวิกิต่าง ๆ จะไม่มีโฆษณาแสดงให้เห็น

ขั้นตอนการสมัครใช้เพียงอีเมลเท่านั้น หรืออาจผูกกับบัญชี Facebook Google Twitch อย่างใดอย่างหนึ่งแทนการสมัครด้วยอีเมลก็ได้

หลังจากสมัครแล้ว คุณควรอ่านกฎของวิกินี้ก่อนเริ่มแก้ไขเนื้อหาในวิกินี้

## การแก้ไขเนื้อหา

วิกิได้รับการออกแบบมาเพื่อให้ผู้ใช้ทุกคนสามารถแก้ไขเนื้อหาได้ หากคุณลงทะเบียนผู้ใช้เรียบร้อยแล้ว เวลาที่พบเห็นบางจุดในวิกิที่คุณคิดว่าควรปรับปรุงก็เพียงแค่คลิกที่ปุ่ม "แก้ไข" (EDIT) ทางด้านมุมบนขวา ก็สามารถแก้ไขเนื้อหาได้ทันที

คุณไม่ต้องกลัวที่จะแก้ไข เนื่องจากระบบวิกิมีระบบจัดเก็บเวอร์ชันเดิมไว้ในตัวเอง ดังนั้น คุณจึงไม่ต้องกลัวว่าจะทำให้วิกิพัง หากเกิดข้อผิดพลาดขึ้นมา คุณหรือคนอื่นสามารถแก้ไขกลับให้เป็นเวอร์ชันเดิมได้อย่างง่ายดาย ขอเพียงแค่มีเจตนาดีและคิดว่าการแก้ไขนั้นมีประโยชน์แม้เพียงเล็กน้อย เช่น การสะกดคำผิด ก็ทำได้เลยโดยไม่ต้องลังเล

เมื่อแก้ไขเสร็จแต่ละครั้ง คุณควรใช้ปุ่ม "ดูตัวอย่าง" (Preview) เพื่อดูผลลัพธ์ก่อนที่จะกดปุ่มบันทึก (SAVE)

* การใส่ลิงก์
* การอัปโหลดรูปภาพ
* การอัปโหลดวิดีโอ

### Wikitext

Wikitext คือ ภาษาที่ใช้ในระบบวิกิ เพื่อทำให้เขียนโค้ดได้สะดวกรวบรัดและเข้าใจง่ายขึ้น โค้ดที่อยู่ในรูป wikitext จะแปลงเป็นโค้ด HTML โดยอัตโนมัติเมื่อแสดงผลเป็นเว็บเพจ ดังนั้น หากคุณมีพื้นฐานด้านการเขียนโค้ด HTML สามารถใช้วิธีเขียนโค้ด HTML โดยตรงแทนการใช้ wikitext ก็ได้

* การใส่ลิงก์ด้วย wikitext
* การใส่รูปภาพที่เคยอัปโหลดไว้
* การสร้างตาราง
* การใส่ลำดับหัวข้อ

### หน้าสำหรับทดสอบ

หลังจากลงทะเบียนผู้ใช้แล้ว คุณสามารถเริ่มทดสอบการแก้ไขวิกิได้ด้วยตนเองโดยไปที่หน้านี้ >> หน้าทดสอบ << แล้วกดปุ่ม "แก้ไข" (EDIT) เพื่อเริ่มแก้ไขข้อความจากหน้าที่ว่างเปล่า หรืออาจคัดลอกโค้ดจากหน้าอื่นมาวางที่หน้าทดสอบนี้ก็ได้

การคัดลอกโค้ดจากหน้าอื่น ทำได้โดยการไปที่หน้าต้นฉบับที่ต้องการคัดลอกแล้วกดปุ่ม "ดูต้นฉบับ" (VIEW SOURCE) หรือ "แก้ไข" (EDIT) ที่ด้านบนขวา คุณจะพบหน้าสำหรับแสดงโค้ด ซึ่งสามารถใช้เมาส์ลากคลุมและคัดลอกโค้ดทั้งหมดหรือบางส่วนมาวางที่หน้าทดสอบของตนเอง

หากคุณทำการทดสอบการแสดงผลในหน้าทดสอบจนได้ผลลัพธ์ตามที่ต้องการแล้ว คุณสามารถคัดลอกโค้ดจากหน้าทดสอบนำไปใส่ในหน้าอื่นที่ต้องการแก้ไขได้

หากคุณต้องการสร้างหน้าทดสอบหน้าใหม่เพิ่มเติม สามารถทำได้โดยพิมพ์หมายเลขต่อท้ายหน้าทดสอบ เช่น หน้าทดสอบ1 หน้าทดสอบ2 หรือเปลี่ยนจากคำว่า "หน้าทดสอบ" เป็นคำอื่นก็ได้เช่นกัน

หากคุณไม่ต้องการใช้งานหน้าทดสอบใดแล้วสามารถไปที่หน้าทดสอบนั้นแล้วกดลูกศรข้าง ๆ ปุ่ม "แก้ไข" (EDIT) เลือกคำว่า "ลบ" (DELETE) เพื่อลบหน้าดังกล่าวออกไปจากวิกิ

## การสร้างหน้าใหม่

วิกินี้เปิดโอกาสให้คุณสร้างหน้าบทความใหม่ได้ตราบใดที่ไม่ขัดกับกฎของวิกินี้ ไม่ว่าจะเป็นคำแนะนำในการเล่น การเล่าเรื่อง การแชร์ประสบการณ์ อัลบั้มรูปภาพ หรือการโปรโมทช่องทางการสตรีมเกมนี้

วิธีการสร้างหน้าใหม่ทำได้โดยกดที่ปุ่มรูปกระดาษทางด้านบนขวาของหน้าจอที่ชื่อ "เพิ่ม" (ADD) พิมพ์ชื่อหน้าบทความที่ต้องการสร้างใหม่ แล้วกดปุ่ม "ถัดไป" (NEXT) จะพบหน้าที่ว่างเปล่า ซึ่งคุณอาจพิมพ์เนื้อหาที่ต้องการหรือคัดลอกเนื้อหาที่เตรียมไว้มาวางลงในบริเวณที่เพิ่งสร้างใหม่นี้ก็ได้

การตั้งชื่อหน้าใหม่อาจใช้ภาษาไทยหรือภาษาอังกฤษก็ได้ตามความเหมาะสม คุณควรตั้งชื่อให้กระชับและทำให้ผู้อื่นเข้าใจได้ว่าเป็นหน้าบทความเกี่ยวกับอะไร

เมื่อตรวจทานเรียบร้อยแล้ว คุณควรใช้ปุ่ม "ดูตัวอย่าง" (Preview) เพื่อดูผลลัพธ์ก่อนที่จะกดปุ่มบันทึก (SAVE)

## การสื่อสารภายในวิกิ

กรณีที่คุณต้องการสื่อสารกับบุคคลใดบุคคลหนึ่งโดยตรง สามารถคลิกที่ชื่อของบุคคลนั้นจากหน้าใดก็ได้แล้วไปที่หน้า Message Wall ของผู้นั้นเพื่อพิมพ์ข้อความ

ถ้าคุณต้องการพูดคุยเพื่อแสดงความเห็นทั่วไปสำหรับบทความใดบทความหนึ่ง คุณสามารถกดปุ่ม "แสดงความเห็น" (Comment) ที่อยู่ด้านล่างสุดของหน้าบทความดังกล่าวและพิมพ์ความเห็นได้ทันที

### หน้าพูดคุย

สำหรับกรณีที่คุณต้องการเปิดประเด็นพูดคุยเพื่อให้เกิดการแก้ไขข้อมูลในหน้าบทความ ตัวอย่างเช่น พบข้อมูลผิดพลาดแต่ไม่อยากแก้ไขเอง มีข้อเสนอแนะเพื่อปรับปรุงเนื้อหาในหน้าบทความให้ดีขึ้น มีข้อสงสัยเรื่องความถูกต้องของข้อมูลในบทความ มีข้อโต้แย้งกับผู้อื่นที่ผลัดกันแก้ไขบทความสลับกันไปมา คุณสามารถสร้างหน้าสำหรับพูดคุยขึ้นมาโดยเฉพาะ โดยไปที่บทความดังกล่าวแล้วกดลูกศรข้าง ๆ ปุ่ม "แก้ไข" (EDIT) เลือกคำว่า "พูดคุย" (TALK) เพื่อสร้างหน้าพูดคุย

ภายในหน้าพูดคุย หากมีหลายประเด็นคุณควรพิมพ์แยกประเด็นเป็นหัวข้อ ระบุรายละเอียดหรือหลักฐานสนับสนุน/โต้แย้งไว้ให้ชัดเจน แล้วพิมพ์สัญลักษณ์ ~~~~ ปิดท้ายสิ่งที่คุณพิมพ์ไว้ด้วย เพื่อทำให้ทราบว่าผู้ถามคือใคร และถามตั้งแต่วันที่เท่าใด

การเปิดประเด็นไว้ต้องรอให้ผู้อื่นผ่านมาเห็น ผู้ที่ตอบอาจเป็นผู้ดูแลวิกิ คู่กรณีหรือใครก็ตามที่ผ่านมาเห็น ไม่ได้จำกัดสิทธิว่าต้องเป็นบุคคลใดบุคคลหนึ่ง และอาจมีผู้อื่นแสดงความเห็นในหน้าพูดคุยเพิ่มเติม เสนอแนะ ให้ความช่วยเหลือด้านต่าง ๆ หรือเปิดประเด็นใหม่ก็ได้

การพูดคุยไม่จำเป็นต้องได้ข้อสรุปหรือข้อยุติเสมอไป บางครั้งอาจไม่มีใครเข้ามาตอบเลยจนเวลาผ่านไปนาน คุณก็ไม่จำเป็นต้องลบหน้าพูดคุยทิ้งหรือลบเนื้อหาในหน้าพูดคุย และปล่อยทิ้งไว้แบบนั้นเพื่อเป็นประวัติว่าเคยพูดคุยอะไรกัน หรือเผื่อในอนาคตอาจมีคนเข้ามาตอบหรือแสดงความเห็นเพิ่มเติม หรือผู้อ่านรายอื่นอาจได้ความรู้หรือประโยชน์จากสิ่งที่พิมพ์กันไว้ในหน้าพูดคุยก็ได้

สอบถามเพิ่มเติมได้ที่: Message Wall:Ozcuraz